作者:顧況
標題:擬古三首
內容:龍劍昔藏影，送雄留其雌。人生阻歡會，神物亦別離。碧樹感秋落，佳人無還期。夜琴為君咽，浮雲為君滋。愛而傷不見，星漢徒參差。幽居盼天造，胡息執行機。春葩妍既榮，秋葉瘁以飛。滔滔川之逝，日沒月光輝。所貴法幹健，於道悟入微。任彼聲勢徒，得志方誇毗。浮生果何慕，老去羨介推。陶令何足錄，彭澤歸已遲。空負漉酒巾，乞食形諸詩。吾惟抱貞素，悠悠白雲期。